google/wiki40b huggingface dataset:
Megobrium

Utseende

En middelsstor, spinkel, blank, brun trebukk. Antennene er tynne og litt lengre enn kroppen. Pronotum er sylindrisk med en knøl midt på hver sidekant. Dekkvingene er nesten parallellsidige og forholdsvis myke, fint hårete.

Utbredelse

Slekten er utbredt i det vestlige Nord-Amerika (California).
Summersun

Summersun er et musikkalbum med Frøydis Skinnarland, utgitt i 2007. Dette er hennes eneste plate under eget navn.
Fremskrittspartiets Ungdom

Historikk

Det ble tidligere gjort forsøk på å lage et ungdomsparti i Anders Langes Parti, ALPU, men Lange var motstander av opprettelsen av et eget ungdomsparti da han mente at frihetselskere skulle stå sammen uansett alder.
Den første formannen i FpU var Peter N. Myhre, som var formann frem til 1984. Dagens formann er Bjørn-Kristian Svendsrud. Generalsekretær er Ola Buvik Skedsmo. Ungdomspartiet ble stiftet som et resultat av at en gruppe Frp-medlemmer ønsket et ungdomsparti.

Medlemsantall

Per 31. desember 2016 hadde FpU 2081 medlemmer

FpUs politikk

FpUs politikk baserer seg på den liberalistiske ideologien og mener at friheten er det viktigste i et samfunn. Eiendomsretten skal være fundamental og ukrenkelig og partiet vil ha en mest mulig begrenset stat med fri markedsøkonomi og et minimum av statlig innblanding. 
FpUs hovedsaker i forrige valgkamp var mer valgfrihet i skolen, lavere skatter og avgifter og strengere straffer for kriminelle.
FpU sine verdier har i de siste årene påvirket FrP sitt handlingsprogam. Blant annet var det FpU som kjempet for og fikk aktiv dødshjelp inn i FrP sitt program. FpU regnes som mer radikal en moderpartiet og har også prøvd å få gjennom et programforslag for å fjerne verneplikten, uten hell. Det var FpU som først foreslo stykkprisfinansiering i Norge, helt tilbake på 80-tallet. Nå er det en naturlig del av bl.a. finansiering av sykehus. I tillegg har de også fremmet andre radikale ideer som ikke har kommet frem. FpU satser stort på skolering av sine tillitsvalgte og arrangerer en gang i året en felles tillitsmannkonferanse, primært for nye tillitsvalgte og formenn. I hvert valgår arrangerer FpU en omfattende debattantskolering i forberedelse til skolevalget.

Skolevalg

Ved skolevalgene har FpU vært blant de partiene som får størst oppslutning, og har vært størst i 1989, 2003, 2005 og 2009.

Hovedkontor

Fremskrittspartiet og Fremskrittspartiets Ungdom flyttet i mars 2006 fra sine små lokaler på Youngstorget i Oslo, til nye lokaler i Karl Johans gate 25 like ved Stortinget.
Pathfinder Force

Pathfinder Force var en enhet i RAF Bomber Command med oppgave å forbedre treffsikkerheten på bombeslippene over fiendtlige mål.
Pathfinder Force ble formelt opprettet 15. august 1942. 13. januar året etter ble enheten omdøpt til No. 8 (Pathfinder) Group, men organisasjonen forble den samme.
En tjenesteperiode i PFF besto av 45 tokt, i motsetning til resten av Bomber Command, der luftpersonellet gjennomførte 30 tokt før de ble sendt på en hvileperiode.
Apple Worldwide Developers Conference

WWDC 2002

Mac OS X v10.2 og QuickTime 6 ble presentert.

WWDC 2003

Mac OS X v10.3 og "iApps" (iPhoto, iMovie, iDVD, iTunes) blir presentert.

WWDC 2004

28. juni til 2. juli. Mac OS X v10.4 ble presentert.

WWDC 2005

6. juni til 10. juni.

WWDC 2006

7. august til 11. august i Moscone West i San Francisco. Mac OS X v10.5 ble vist frem for første gang. Mac Pro ble lansert og var den siste Mac-maskinen som gikk over til intel-prosessor.

WWDC 2007

11. juni til 15. juni. Lanseringsdatoen til iPhone blir kjent.

WWDC 2008

9. juni til 13. juni. Apple presenterer iPhone 3G og viser frem MobileMe.

WWDC 2009

Under WWDC 2009 ble iPhone 3GS, iPhone OS 3.0 og Mac OS X v10.6 presentert.

WWDC 2010

7. juni til 11. juni. iPhone 4 ble presentert.

WWDC 2011

WWDC 2011 ble holdt i Moscone West i San Francisco fra 6. til 10. juni 2011. Alle de 5 000 billettene til konferansen ble utsolgt 10 timer etter at de ble lagt ut for salg 28. mars 2011. Dette er ca. 19 ganger raskere enn på WWDC 2010. Prisene er de samme som på WWDC 2010, 1 599 USD (ca. 9 000 kroner). Billettene som senere har blitt solgt på svartebørsen har for det meste kostet mellom 2 000 USD (ca. 11 000 kroner) og 4 500 USD (ca. 25 000 kroner).

WWDC 2015

WWDC 2015 ble avholdt fra 8. juni. iOS 9, Watch OS 2 og Mac OS X El Capitan. Apple lanserte også strømmetjenesten Apple Music.
Klamydia

Forekomst

Infeksjonen rammer i hovedsak unge voksne. Årlig avlegges i underkant av 20 000 positive klamydiaprøver i Norge. Dette gir imidlertid sannsynligvis et altfor lavt tall på antall smittede, da en studie gjort av studenthelsetjenesten på Blindern viste at 1 av 6 var infisert.

Symptomer

Infeksjonen kan arte seg med relativt lette symptomer som svie ved vannlating (dysuri) og av og til også lett utflod. Feber og smerter i underlivet kan forekomme som del av en bekkeninfeksjon. Infeksjonen gir ingen symptomer i 60-80% av tilfellene, noe som gjelder begge kjønn. Dette medfører at en stor andel av de infiserte ikke søker legehjelp og slik bidrar til videre spredning.

Patogenese

Klamydia kan ramme urinrøret, endetarmen, konjunktiva eller skape en systemisk infeksjon hos begge kjønn, og bartholinkjertlene eller livmorhalsen hos kvinner.
Ved ubehandlet infeksjon, kan den hos kvinner bre seg opp til egglederne og forårsake en betennelse (salpingitt), og hos menn bre seg via sædlederne til bitestiklene og forårsake en betennelse (epididymitt). Disse betennelsene kan i verste fall føre til infertilitet, med større risiko for kvinner enn for menn.
Ubehandlet klamydiainfeksjon er en av de vanligste årsakene til ufrivillig barnløshet hos kvinner.

Diagnose

Diagnosen mistenkes på bakgrunn av sykehistorie med typiske symptomer, seksualanamese og klinisk undersøkelse som omfatter en gynekologisk undersøkelse. Påvisning av Chlamydia gjøres på grunnlag av PCR, som avslører klamydiabakteriens DNA i cellerester fra urinrøret, eller skjeden. Prøvemateriale kan enten tas med vattpinne som et utstryk fra skjeden eller mormunnen, eller ved en første-stråle urinprøve.

Behandling

Infeksjonen behandles med antibiotika. Førstevalget er behandling med Doxycyclin. Det er også mulig å behandle med engangsdose Azitromycin, men det bør unngås på grunn av fare for resistensutvikling. Behandling av seksuelt overførbare infeksjoner er gratis i Norge. Pasienter som ikke vil at opplysning om deres kjønnssykdom skal gis til HELFO (Helsetjenesteforvaltningen) eller apotek, velger likevel ofte å betale egenandel og medisin, selv om de har rett på gratis behandling.
Òscar Ribas Reig

Bakgrunn og virke

Ribas er utdannet jurist fra Universitetet i Barcelona og har studert politisk filosofi ved Universitetet i Fribourg i Sveits. Han har vært direktør i familieforetaket Banca Reig S.A.
I 1971 ble han første gang innvalgt i Consell General, der han i to perioder hadde ansvar for finanssaker. Ribas tilhørte Partit Nacional Liberal og ledet an i moderniseringen av Andorras politiske system. Da Andorra fikk en regjering adskilt fra parlamentet, ble Ribas i 1982 landets første statsminister. Han satt til 1984. I den andre statsministerperioden, fra 1990 til 1994, representerte han Agrupament Nacional Democràtic. I denne perioden ble Andorra anerkjent som suveren stat, en ny grunnlov ble innført og landet gjort til et parlamentarisk demokrati. Ribas  spilte en sentral rolle i denne prosessen.
Ribas ble i 1996 utnevnt til æresdoktor ved Universitat de les Illes Balears.
Hans Nielsen Been

Hans Nielsen Been (født 1646 i Kristiansand, død 1708) var en norsk teolog.
Fra slutten av 1660-årene var han bosatt i København. Han ble magister i 1690, men var lenge både før og etter alumnus (elev) på Walkendorphs Collegium. Han var også dekanus på det Kgl. Communitet. Been skrev en rekke større og mindre avhandlinger om mange emner. Ludvig Holberg hentet mange vesentlige trekk fra Been og hans liv til sine skildringer av Per Degn og Erasmus Montanus. I Bibliotheca Norvegica er det oppført hele 92 større og mindre disputaser og teser av Hans Nielsen Been. Nasjonalbiblioteket har en rekke av disse skrevet i perioden 1690–1699.
Daydream

Daydream er en sang som ble spilt inn og utgitt på singel i 1969 av den belgiske rockegruppa Wallace Collection. Den var også med på gruppas debutalbum Laughing Cavalier, som kom ut samme år. Sangen er skrevet av bandmedlemmene Raymond Vincent og Sylvain Van Holmen, og australske David Mackay, som også var produsent for singelen. Sangens melodi er hentet fra Pjotr Tsjajkovskijs ballett Svanesjøen. Singelen gikk til topps på den belgiske singellista og nådde 13.-plass i Nederland.
En instrumentalversjon innspilt samme år av Frank Pourcel og hans Grand Orchestra ble i 1972 brukt da NRK laget informasjonsfilmer om fjellvettreglene. Den er også blitt brukt flere ganger senere i nye filmer om dette, og melodien forbindes derfor i Norge vanligvis med fjellvettreglene og påske.
Eritreisk mesterskap i terrengløp 2018

Eritreisk mesterskap i terrengløp 2018 ble arrangert i Mendefera i Eritrea 14. januar 2018.
Okstad

Okstad er et område i Trondheim. Boligområdet Okstad ligger sør for Kroppanmarka og nord for Sjetnmarka. Området er oppkalt etter gårdene Okstad (Okstad Østre og Okstad Vestre) som i dag ligger sør for boligområdet. Gårdene er ryddet i sen merovingertid (ca. 650-800 e.Kr.) og ble første gang nevnt i 1550. Okstad ble tidlig delt i to bruk. Området har i dag en skole, Okstad skole ved Kroppanmarka, med elever fra 1. til 4. trinn. Det ligger også barnehager og en Rema 1000-butikk ved Kroppanmarka. 
E6 og fylkesvei 6686 passerer Okstad. Bakken fra Kroppan opp mot Tiller, som disse to veiene går oppover, kalles Okstadbakken. Nedenfor Okstad ligger Nidelva og Nedre Leirfoss.
Once in a Red Moon

Once in a Red Moon er et musikkalbum med Secret Garden, utgitt i desember 2001 av Universal Music. Albumet lå 18 uker på VG-lista og endte med andreplass som høyeste notering. Albumet er også den første utgivelsen av verdenshiten «You Raise Me Up». På albumet ble sangen sunget av den irske sangeren Brian Kennedy.
Hyperaktivitet

Hyperaktivitet er en fysisk og psykisk tilstand hos barn og voksne der personen er overaktiv eller unormalt urolig og rastløs. En hyperaktiv person beveger ofte kroppen mer enn vanlig når han eller hun sitter eller står, prater mye, er mer impulsiv og kan også lettere bli irritert og få andre sterke følelsesreaksjoner. Hyperaktive har dessuten ofte kortvarig eller sviktende oppmerksomhet. For mange er dette egenskaper som er en naturlig del av personligheten uten at det skaper store problemer. Den energiske atferden kan tvertimot være positiv i mange sammenhenger,  for eksempel føre til stor arbeidskapasitet eller kreativitet, men den kan også forstyrre og avlede langvarige eller uinteressante arbeidsoppgaver. Når hyperaktiviteten skaper vansker for personen selv eller andre i nærmiljøet, kan tilstanden klassifiseres som en medisinsk forstyrrelse. 
Slanguttrykket «hyper» brukes for å beskrive noen som er i en hyperaktiv tilstand. Hyper er opprinnelig en gresk preposisjon med betydningen «(ut) over» og tilsvarer det latinske super. Hyper- brukes som forledd i mange sammensatte fremmedord som betegner noe som er overdrevent eller stiger over det normale.

Tilstander og lidelser med hyperaktivitet

Hyperaktivitet er ofte forbundet med andre tilstander, særlig lidelser som ADHD (Attention deficit hyperactivity disorder), Fetal Alcohol Spectrum Disorder (FASD) og forstyrrelser innen autismespekteret. Hyperaktivitet er dessuten vanlig ved bipolar lidelse (tidligere kalt manisk-depressiv lidelse). 
Hyperaktivitet forekommer i tillegg ved ikke-organiske forstyrrelser som koffeinisme, en tilstand som kan oppstå ved langvarig bruk av store mengder kaffe (over en liter om dagen).  Også andre sentralstimulerende stoffer, for eksempel amfetamin, kan gjøre brukeren urolig, opphisset og «hyper». Amfetamin brukes samtidig medisinsk for å behandle hyperaktivitet fordi stoffet gjør brukeren mer våken, konsentrert og oppmerksom slik at han eller hun lettere kan styre sin indre uro. Enkelte rusmisbrukere med lidelser som gir hyperaktivitet, kan derfor ubevisst ha «selvmedisinert» seg ved å bruke amfetamin, selv om dosene er for kraftige og effekten samlet sett blir negativ.
Hyperaktivitet eller ADHD kan forekomme sammen med andre tilstander.
Det er en utbredt oppfatning i befolkningen at barn blir hyperaktive av å innta sukker til tross for at det lenge har vært kjent at en slik sammenheng ikke lar seg påvise vitenskapelig.
Tessarecphora

Utseende

En nokså liten, tettbygd, brunsvart trebukk. Hele oversiden er spredt kledt med lange, mørke, oppstående hår, på antennene er disse hårene delvis lyse. Antennene er kraftige og litt lengre enn kroppen, de ytterste leddene er blekbrune. Pronotum er mye bredere enn langt, med en kort tann midt på hver sidekant. Dekkvingene har uregelmessige, tynne, lyse tverrbånd.

Utbredelse

Arten er vidt utbredt i Sør- og Mellom-Amerika.
Tolk (skytesport)

Tolk er et verktøy som brukes i skytesport for å bestemme verdien til et treff i skiven. Hovedsakelig finnes det to typer tolker som brukes for pappskiver, enten et kjegleformet verktøy eller et gjennomsiktig overlegg.
Økt bruk av elektroniske skiver har ført til at manuell scoring, og dermed bruken av tolk, har avtatt. I moderne olympiske skytekonkurranser er det vanligvis ingen manuell scoring av treff lenger. Imidlertid må den elektroniske skiven også bestemme treffverdien (tolke treff), og således bruker programvaren mange av de samme prinsippene som for for manuell tolking av pappskiver.
Paparazzi (sang)

«Paparazzi» er en sang av Lady Gaga, og den femte og siste singelen fra hennes debutalbum The Fame. Singelen ble lansert 5. juli 2009.
Seumas MacKay

2015

MacKay vant 400 meter og kom på femteplass på 800 meter i det skotske skolemesterskapet i 2015, i U15-klassen. I det skotske mesterskapet for aldersbestemte klasser kom han på femteplass på 300 meter.

2016

Han ble U17-utøver i 2016. I denne klassen vant han 400 meter, 1500 meter og høydehopp i distriktsmesterskapet Scottish North District Championships. I det skotske skolemesterskapet kom han på femteplass på 400 meter, åttendeplass på 800 meter og ellevteplass i lengdehopp. Han deltok også i det skotske mesterskapet i friidrett for senior, og fikk der en fjerdeplass på 400 meter og tiendeplass i høydehopp.

2017

I mai vant han 800 og 1500 meter i Scottish North District Championships, der han satte ny personlig rekord på 800 meter med 1:57,27 og på 1500 meter med 4:20,63. Han fikk gull på 800 meter og sølv på 1500 meter i det skotske skolemesterskapet, der han forbedret sine personlige rekorder til 1:54,36 og 4:08,96. 
I De internasjonale øylekene 2017 vant han 800 meter, og kom på niendeplass på 1500 meter. Shetland kom på femteplass på 4 × 100 meter stafett, med MacKay på laget.
Smalvik

Smalvik er et fiktivt tettsted som brukes under kurs og til bordøvelser (TØUT) i Sivilforsvaret. Smalvik brukes både innad i Sivilforsvaret, og for å bedre samhandling mellom rednings- og kriseinstanser. Modellen av Smalvik står på Sivilforsvarets kurssted Starum leir, Østre Toten.
Øvingsbordet ble bygd rundt år 2000, og dekker 14,4 m². Det er bygd i målestokken 1:87, som er en vanlig målestokk for modelljernbaner, og tilsvarer da litt over 10 hektar med bebyggelse, bysentrum, industriområde, badevann, samt noe utmark.

Bordøvelser

Instanser som har brukt øvingsbordet er Politiet, Brannvesenet, Helsevesenet, Sivilforsvaret, Heimevernet, Frivillige Organisasjoners Redningsfaglige Forum, Industrivernet og kommunale kriseteam. 
Bordøvelser uten mannskap er effektivt for å øve befalsnivå, ved at man lett kan simulere realistiske situasjoner og at ventetiden går ned slik at flere momenter kan øves innen samme tidsrom. Øvelsene har gjerne fokus på samvirke på skadestedet slik at de ulike aktørene skal bli bedre til å koordinere hverandres ressurser.

Smalvik

Smalvik er et lite tettsted i den fiktive kommunen Allvik. Stedet ligger ca 2 mil øst for Allvik, som er kommunens sentrum. Sør for Smalvik sentrum renner elven Songa som fra tid til annen sørger for oversvømmelse i det lille tettstedet. Togulykker hender stadig, gjerne inne på industriområdet, og befolkningen må ofte evakueres, spesielt eldresenteret.  
Smalvik har veiforbindelse mot vest gjennom Grindafjordstunnelen (800 m), og har jernbanetrafikk fra industriområdet gjennom nordre del av bygda. NSB har ikke stasjon i Smalvik.
I Smalvik sentrum er de fleste butikkene samlet i Kvadraturen. I tillegg ligger Burger King, Cubus og Jernia litt nord for sentrum, mellom brannstasjonen og Smalvik industripark. Smalvik industripark, nordvest for Smalvik sentrum, huser bygdas hjørnesteinsbedrift Med-Tek og Tollpost-lageret, samt Smalvik sag & høvleri, og Knut's lakk og karosseri.
Smalvik har egen brannstasjon og lensmann. Nærmeste sykehus ligger i kommunesenteret Allvik. Sivilforsvarets fredsinnsatsgruppe, FIG Allvik, holder til på brannstasjonen.
Rögnvaldur Hannesson

Bøker

The Privatization of the Oceans, MIT Press, 2004, 
 Petroleum Economics: Issues and Strategies of Oil and Natural Gas Production, Quorum Books, 1998, 
 Fisheries Mismanagement: The Case of the North Atlantic Cod, Wiley-Blackwell, 1996,
DCE Distributed File System

DCE Distributed File System (DCE/DFS) er en filaksessprotokoll for nettverk som blir brukt sammen med Distributed Computing Environment. Det er en variant av Andrew File System, basert på versjon 3.0 av protokollen som ble utviklet kommersielt av Transarc Corporation. Denne var igjen basert på versjon 2.0, som opprinnelig ble utviklet av Carnegie Mellon University.
Kjartan Brügger Bjånesøy

Familie

Kjartan Brügger Bjånesøy er gift med programleder Solveig Kloppen. Sammen har de to barn.
Den syriske ørken

Den syriske ørken (arabisk: بادية الشام, Bādiyat ash-Sham), også kjent som den syrisk-arabiske ørken, er en kombinasjon av steppe og ørken og ligger nord for Den arabiske halvøy. Ørkenen har et areal på 520 000 km².
Den syriske ørken dekker deler av Syria, Irak, Jordan og Saudi-Arabia. Dens grenser i vest er Orontesdalen og Eufrat i øst. I nord går ørkenen over til de mer fruktbare områdene i nord- og sentral-Syria. I sør glir den over i de ørkener som ligger der.
Mange oaser finnes i Den syriske ørken, blant annet Palmyra. Damaskus også ligger på en oase. Ørkenens landskap ble dannet av lavastrømmer fra den vulkanske regionen i Jabal al-Druze i sørlige Syria. De er skrevet av beduiner og dateres til perioden 1. århundre f.Kr. til 4. århundre e.Kr.
Historisk har ørkenen vært bebodd av nomadiske beduinstammer. Noen stammer bor fortsatt i regionen, nå hovedsakelig i byer og bosetninger nær oaser. Noen beduiner opprettholder fortsatt sin tradisjonelle levemåte i ørkenen. Safaittiske og proto-arabiske tekster/inskripsjoner er funnet flere steder i Den syriske ørkenen.
Telodorcus intermedius

Utseende

En middelsstor til stor (hannen 19-57 millimeter), blank, rødbrun til svart, nokså bred hjortebille, hannens kjever krumme med en kraftig, butt tann nær roten og noen mindre tenner lenger ute. På beina er føttene kledt med gulaktige hår. Hunnen er mye mindre enn hannen.

Levevis

De voksne billene besøker blomster på kokospalmer.

Utbredelse

Arten lever på Ny-Guinea, Admiralitetsøyene, Bismarckøyene og Salomonøyene.
Bjørn Haug

Biografi

Haug vokste opp i Oslo og tok examen artium i 1947. Året etter tok han studentfagkurs ved Oslo handelsgymnasium. Så studerte han jus ved Universitetet i Oslo og ble cand.jur. i 1954. Deretter var han sekretær i Finansdepartementet og dommerfullmektig i Tønsberg. Fra 1956 til 1959 var han førstesekretær i Justisdepartementets lovavdeling. I denne tiden hadde han permisjon for å ta Master of Laws-graden ved University of California, Berkeley i 1958, Han var fullmektig hos Regjeringsadvokaten fra 1959 til 1961 og ble høyesterettsadvokat 1961.
Erfaring fra næringslivet skaffet han seg som jurist i Christiania Spigerverk fra 1962 til 1972. Fra 1967 var han juridisk direktør og medlem av konsernledelsen.
I 1972 ble han utnevnt til regjeringsadvokat, en jobb han hadde til han i 1994 ble utnevnt til dommer i EFTA-domstolen. I denne tiden hadde han ansvaret for å omorganisere embetet og bygge det ut. Han førte også selv et stort antall saker, blant andre saken om utbyggingen av Alta-vassdraget i 1981 og avskjedssaken mot Børre Knudsen i 1983. For den internasjonale domstolen i Haag prosederte han grensetvisten mot Danmark om havområdet mellom Grønland og Jan Mayen i 1993.
Fra 1982 til 1988 var han også riksmeglingsmann. Han er gift med dommer Agnes Nygaard Haug. Legen Charlotte Haug, som er redaktør av Tidsskrift for Den norske legeforening, er deres datter. Professor og tidligere statsråd Gudmund Hernes er deres svigersønn.
N3V Games

N3V Games, tidligere Auran, er en australsk videospillutvikler og utgiver som holder til i Brisbane, Queensland. Selskapet ble etablert i 1995 av Greg Lane og Graham Edelsten og ga ut sitt første spill, Dark Reign, i 1997. Auran har også utviklet togsimulatoren Trainz og internettspillet Fury.
Skue Sparebank

Gol

Avdelingen er et rådgivningskontor som åpnet i juni 2006.
De er lokalisert i Gol sentrum nedenfor Pers Hotell.

Flå

Avdelingen er et fullservicekontor som åpnet 13. mars 1996 og er nå lokalisert i Vassfaret Kjøpesenter.

Sigdal

Avdelingen er et fullservicekontor som åpnet i november 1999.
De er lokalisert i Sigdalsenteret på Prestfoss.

Numedal

Avdelingen er et fullservicekontor som åpnet 4. desember 1996.
De er lokalisert i Rødberg sentrum.

Drammen

Avdelingen er et rådgivningskontor som åpnet i november 2001.
De er lokalisert på Bragernes torg.
Tostrupgården

Tostrupgården er en monumental forretningsgård på Karl Johans gate 25 i Oslo. Gården ligger mot Stortings plass, vis-à-vis Stortingsbygningen.

Historie

Byggverket er tegna av arkitektene Christian Fürst, Waldemar Hansteen og Torolf Prytz og reist 1896-1898 for juvelérfirmaet J. Tostrup, ved påbygging av to eldre bygninger. Det er i fem etasjer og er et av de eldste i Norge med bærende konstruksjoner i stål. De to nederste etasjene er kledd i polert svart labrador, de øvrige i fauskemarmor. Gården har rike dekorasjoner i smijern og blikkenslagerarbeider, og har utsiktstårn med spir. 
Prytz fikk ideen til bygningen etter et besøk på verdensutstillingen i Chicago i 1893, The World's Columbian Exposition. Den var planlagt av arkitekten Daniel Burnham og landskapsarkitekten Frederick Law Olmsted og viste det beste av amerikansk byplankunst, med sentralområdet The White City som en hovedattraksjon. Prytz fikk også oppleve nye høyhus med stålkonstruksjoner og moderne tekniske installasjoner, tegnet av Louis Sullivan og andre. Tostrupgården fremstår av den grunn som et Chicago-høyhus med redusert høyde, både på grunn av det arkitektoniske utstyret og de konstruktive løsningene. Den var blant de første som fikk elevator og elektrisk belysning, men fulgte ellers mønsteret for de mange forretningspalassene som ble reist i Kristiania i «jobbetiden» i 1890-årene med huggen stein i fasadene og butikklokaler med store speilglassruter i begge de to nederste etasjene. Bygningen har status som verneverdig.
I perioden 1907–1911 lå Grand kinematograf, Oslos første kino, i bygården.
Kristianiabohemen Hans Jæger bodde sine siste leveår på et hospitsrom i Tostrupgården Privathotell. Da han ble dødssyk av kreft ønsket han å ende sine dager i det som hadde vært hans «hjem» de siste årene. Jægers nære venn Edvard Munch har foreviget dødsleiet i maleriet «Bohemens død». 
Under den andre verdenskrig hadde sentralledelsen for Milorg dekkontor i 5. etasje.
Bryns patentkontor som senere ble en del av Zacco holdt til i bygningen frem til 2005. Deres ansatte Johan Vaaler er feilaktig kjent for å ha funnet opp bindersen. 
I kjelleren lå den kjente restauranten Tostrupkjelleren og senere Presseklubben som var et utested for mediefolk og politikere. Senere flyttet denne til Egertorget.

I dag

I dag har bygningen forretninger i de to nederste etasjene og kontorer i de øvrige. Fremskrittspartiet har partikontor i Tostrupgården. I tillegg holder kleskjeden Zara, Morgenbladet, IT-sikkerhetsfirmaet Protego, rekrutteringsfirmaet Service Broker AS og advokatfirmaet Horgen og Horgen AS til i bygget. Utenfor bygningen ligger Stortings plass, på folkemunnet også kjent som dasslokket.